Diari Oficial de la Generalitat Valenciana


Sumari del DOGV 532, del 23-02-1987 (1987/808208)

ORDRE de 10 de febrer de 1987, de la Conselleria de Treball i Seguretat Social, per la qual es convoquen subvencions a les Organitzacions Sindicals de Treballadors, a fi de donar suport als treballadors de la verema durant l'any 1987.
------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1987/02/10/(1)/dof/vci/html**

### Dades del document

Número de DOGV
:   532

Data del DOGV
:   23-02-1987

Secció del DOGV
:   DISPOSICIONS GENERALS

Número del document
:   1987/808208


Data del document
:   10-02-1987

Organisme emissor
:   Conselleria de Treball i Seguretat Social

Tipus de document
:   Ordre

Anàlisi jurídica

Ordre de 10 de febrer de 1987, de la Conselleria de Treball i Seguretat Social, per la qual es convoquen subvencions a les Organitzacions Sindicals de Treballadors, a fi de donar suport als treballadors de la verema durant l'any 1987.  
L'Estatut d'Autonomia de la Comunitat Valenciana, estableix en l'Art. 31 la competència exclusiva de la Generalitat Valenciana en matèria de protecció i ajuda als grups o sectors socials necessitats de protecció especial. Aquestes competències han estat assignades a la Conselleria de Treball i Seguretat Social, la qual disposa en l'estructura orgànica, a distintes esferes, dels òrgans d'execució dels plans i actuacions previstes per la Conselleria en aquesta matèria concreta.   
Malgrat això, la finalitat que per segueix la Generalitat Valenciana en tal matèria, no s'esgota exclusivament amb la utilització dels mitjans propis de què disposa, sinó que a més, pot i ha d'estimular l'activitat d'altres Entitats perquè, en l'exercici de les activitats que li són pròpies, promoguen diverses accions de suport a sectors determinats per tal que en circumstàncies excepcionals puguen ser objecte d'una atenció més intensa.   
D'acord amb aquesta línia d'actuació s'ha cregut avinent establir determinades subvencions a les Organitzacions Sindicals per tal de realitzar activitats de suport als treballadors del sector de la verema durant l'any 1987.   
En atenció d'aquests motius, i fent ús de les facultats que em confereix la Llei 5/1983, de 30 de desembre, de Govern Valencià, i el Decret 192/1985, de 9 de desembre, del Consell de la Generalitat Valenciana, sobre Estructura Orgànica i Funcional de la Conselleria de Treball i Seguretat Social,   
ORDENE:   
Article primer  
Es convoquen subvencions a favor de les Organitzacions Sindicals de Treballadors per a les activitats de suport als treballadors de la verema, per a l'any 1987, per import total de dos milions cinc-centes mil pessetes.   
Article segon  
Les Entitats Sindicals que vulguen concórrer a aquesta convocatòria hauran d'aportar els documents següents:   
a) Sol·licitud en forma d'instància on s'identifique l'Entitat sol·licitant, així com l'activitat o activitats a realitzar i la quantia de la subvenció sol·licitada.   
b) Documents fefaents que justifiquen la capacitat jurídica d'obrar, respectivament, del Sindical sol·licitant i de la persona que comparega en el seu nom..   
c) Documentació que justifique estar al corrent de les obligacions tributàries i de Seguretat Social.   
d) Programa detallat d'activitats, tot expressant-ne el cost per partides.   
e) Designació de l'Entitat Bancària i número de compte a efectes de l'ingrés de l'import de la subvenció concedida.   
Article tercer  
Les sol·licituds seran dirigides a l'Hble. Sr. Conseller de Treball i Seguretat Social, essent presentades, juntament amb la documentació requerida, davant la Secretaria General de la Conselleria, la qual examinarà la documentació rebuda, fent els requeriments necessaris, si pertoca, i formulant les consegüents propostes de Resolució.   
El termini de presentació d'instàncies serà de dos mesos comptadors a partir de l'endemà de la publicació d'aquesta Ordre al Diari Oficial de la Generalitat Valenciana.   
Article quart  
La Conselleria de Treball i Seguretat Social dictarà Resolució accedint, en tot o en part, o denegant les subvencions sol·licitades, les quals es notificaran als Sindicats interessats.   
Article cinquè  
Concedida, en tot o en part, la subvenció sol·licitada, es realitzarà l'abonament del 50% a l'hora de la notificació de la resolució favorable, lliurant-se el restant 50% una vegada justificat pel Sindical un import igual o superior al concedit per la Conselleria de Treball i Seguretat Social.   
Article sisé  
Les subvencions convocades s'abonaran a càrrec de la partida pressupostària 27.44.04889.0.246.0 i sempre fins al límit total fixat en l'Article primer d'aquesta Ordre.   
DISPOSICIO FINAL  
S'autoritza a la Secretaria General de la Conselleria per dictar totes aquelles instruccions necessàries per tal d'aplicar el que disposa aquesta Ordre.   
València, 10 de febrer de 1987.   
El Conseller de Treball i Seguretat Social,  
MIQUEL DOMENECH I PASTOR


Còpia Permalink ELI